KIRJALLINEN KYSYMYS P-3523/01 esittäjä(t): Emma Bonino (NI) neuvostolle. Zimbabwen tilanne.



Virallinen lehti nro 160 E , 04/07/2002 s. 0132 - 0134



KIRJALLINEN KYSYMYS P-3523/01 esittäjä(t): Emma Bonino (NI) neuvostolle (13. joulukuuta 2001) Aihe: Zimbabwen tilanne Tilanne Zimbabwessa pahenee edelleen oppositiopuolueisiin, ihmisoikeusjärjestöihin, tiedotusvälineisiin ja Hararessa toimiviin diplomaattisiin ja kansainvälisten järjestöjen edustustoihin kohdistuvina pelotteluina ja uhkauksina. Systemaattisesti toimivia väkivaltaan yllyttäjiä ovat tasavallan presidentti Mugabe ja hänen hallituksensa jäsenet. Euroopan unionin 20-jäsenisen valtuuskunnan vieraillessa Hararessa 23. marraskuuta 2001 presidentti Mugabe ylitti diplomaattisen kohteliaisuuden ja yksinkertaisesti hyvien tapojen rajat poistumalla kokoussalista kieltäydyttyään sitä ennen vastaamasta mihinkään kysymyksiin, jotka koskevat Yhdistyneiden kansakuntien raporttia Kongon demokraattisen tasavallan luonnonvarojen hyödyntämisestä ja ehdotusta lähettää tarkkailijoita seuraaviin presidentinvaaleihin. Mihin toimenpiteisiin Euroopan unioni ja erityisesti neuvosto aikovat ryhtyä edistääkseen Cotonoun sopimuksen 96 artiklassa mainittua poliittista vuoropuhelua demokratian periaatteiden konkreettiseksi puolustamiseksi, ihmisoikeuksien ja perusvapauksien suojelemiseksi Zimbabwessa sekä EU:n toimielinten arvovallan ja arvokkuuden säilyttämiseksi? Eikö neuvostonkin mielestä tilanne ole kehittynyt sellaiseksi, että on aika yhdessä Yhdysvaltojen ja muiden valtioiden kanssa harkita pakotteiden kiireellistä soveltamista henkilökohtaisesti presidenttiin, hänen hallituksensa jäseniin ja heidän perheisiinsä peruuttamalla viisumit ja oleskeluluvat sekä soveltamalla mitä tahansa muita keinoja, joilla ei ole kielteistä vaikutusta siviiliväestöön? Vastaus (25. ja 26. maaliskuuta 2002) Euroopan unioni on syvästi huolissaan Zimbabwen huonosta ihmisoikeustilanteesta erityisesti alkuvuodesta 2000 lähtien ja vallalla olevasta väkivallan ja uhkailun ilmapiiristä sekä selvästä rikoksista rankaisematta jättämisestä, jonka turvin rikoksia on tehty ja tehdään edelleen. Opposition häirintä, erityisesti presidentinvaalien alla, jotka on määrä pitää 9. ja 10. maaliskuuta 2002, tuomareiden pelottelu, kaikkia, myös lehdistöä koskeva sananvapauden rajoittaminen sekä maatilojen laittomat valtaukset aiheuttavat myös syvää huolta. Zimbabwen ja AKT-osapuolen kanssa päätettiin 29. lokakuuta 2001 Cotonoun sopimuksen 9 artiklan 2 kohdassa olevien, ihmisoikeuksien noudattamista, demokraattisia periaatteita ja oikeusvaltiota koskevien määräysten nojalla ja saman sopimuksen 96 artiklan nojalla aloittaa neuvottelut. Neuvottelut käytiin 11. tammikuuta 2002, ja niihin osallistui joitakin Eteläisen Afrikan kehitysyhteisön (SADC) maita, joilla on tärkeä asema prosessissa. Kokouksen päätteeksi EU esitteli lyhyesti alueet, joilla Zimbabwen viranomaiset ilmaisivat olevansa halukkaita korjaamaan EU:n esille tuomia huolenaiheita konkreettisilla toimilla. EU ilmoitti kuitenkin olevansa tyytymätön ja pyysi Zimbabwen hallitusta lähettämään EU:n neuvoston puheenjohtajalle viikon kuluessa kirjeen, jossa mainitaan yksityiskohtaisesti Zimbabwen toimet kaikkien keskusteluissa käsiteltyjen kohtien osalta. EU vaati erityisesti, että kansainvälisiä, myös EU:n jäsenvaltioiden tarkkailijoita kutsutaan mukaan ja akkreditoidaan vähintään kuusi viikkoa ennen vaaleja ja että kansallisille ja kansainvälisille tiedotusvälineille sallitaan vapaa pääsy. Hararessa olevia EU:n edustustojen päällikköjä pyydettiin antamaan kiireellisesti selvitys asioiden edistymisestä arvion tekemiseksi yleisten asioiden neuvostossa 28. tammikuuta 2002. Yleisten asioiden neuvosto ilmaisi 28. tammikuuta 2002 vakavan huolensa Zimbabwen tilanteesta, erityisesti viimeaikaisesta väkivaltaisuuksien lisääntymisestä ja poliittiseen oppositioon kohdistuvasta uhkailusta sekä riippumattoman lehdistön häirinnästä. Se totesi, ettei Zimbabwen hallitus ole toteuttanut tilanteen parantamiseksi tehokkaita toimenpiteitä, joita viime joulukuussa kokoontunut Laekenin Eurooppa-neuvosto vaati. Neuvosto pahoitteli Zimbabwen armeijan päällikön Vitalis Zvinavashen 9. tammikuuta 2002 antamaa lausuntoa, joka uhkaa kumota demokraattisen prosessin, jos sotilasjohto ei hyväksy presidentinvaalien tulosta. Neuvosto ilmaisi syvän huolensa Zimbabwen viimeaikaista lainsäädäntöä kohtaan, joka täytäntöön pantuna loukkaisi vakavasti sananvapautta, kokoontumis- ja yhdistymisoikeutta, erityisesti yleistä järjestystä ja turvallisuutta koskevaa lakia ja yleisten lakien muuttamista koskevaa lakia (General Laws Amendment Act) (jotka molemmat ovat vastoin SADC:n parlamentaarikkojen maaliskuussa 2001 hyväksymiä vapaita ja rehellisiä vaaleja koskevia normeja ja standardeja, joiden yhteenveto on ohessa), sekä tiedotusvälineiden sääntelemiseksi ehdotettua lainsäädäntöä kohtaan. Neuvosto pani merkille Zimbabwen vakuutukset, jotka se antoi 11. tammikuuta pidetyissä neuvotteluissa ja jotka se vahvisti ulkoasiainministeri Mudengen 18. tammikuuta 2002 päivätyllä kirjeellä. Zimbabwe vakuutti muun muassa, että Zimbabwen hallitus tekee kaikkensa väkivaltaisuuksien lopettamiseksi, että vaalit olisivat vapaat ja rehelliset, että kansainvälisiä, myös EU:n jäsenvaltioiden vaalitarkkailijoita kutsutaan mukaan, että kansallisten ja kansainvälisten lehtimiesten sallitaan käsittelevän vaaleja, että Zimbabwen hallitus vaalii oikeuslaitoksen riippumattomuutta ja että maatiloja ja kiinteistöjä ei enää vallata. Neuvosto on kuitenkin edelleen huolestunut siitä, että vakavia ihmisoikeusrikkomuksia yhä esiintyy ja että kansainvälisten vaalitarkkailijoiden ja tiedotusvälineiden päästämisessä paikalle ei ole juurikaan edistytty. Neuvosto korosti sitä, että Zimbabwen hallitusta arvioidaan sen käytännön toimien perusteella. Neuvosto jatkaa koordinointia kansainvälisten kumppanien kanssa, erityisesti Zimbabwen SADC:n kumppanuusmaiden kanssa. EU katsoo, että Cotonoun sopimuksen 9 artiklassa määriteltyjä olennaisia osia ei noudateta. Se pahoittelee, että kaikista tähänastisista toimista huolimatta 96 artiklan mukaiset neuvottelut eivät ole korjanneet tilannetta. EU on näin ollen päättänyt lopettaa 96 artiklan mukaiset neuvottelut ja toteuttaa kohdennettuja pakotteita, jos: - Zimbabwen hallitus estää EU:n tarkkailijaryhmää aloittamasta toimintaansa 3. helmikuuta 2002 tai myöhemmin estää ryhmää toimimasta tehokkaasti tai jos Zimbabwen hallitus estää kansainvälisiä tiedotusvälineitä käsittelemästä vaaleja vapaasti tai - tilanne paikan päällä heikkenee vakavasti joko ihmisoikeustilanteen heikkenemisen tai oppositioon kohdistuvien hyökkäysten vuoksi tai - vaalien ei katsota olevan vapaat ja rehelliset.